Από την έντυπη έκδοση

Του Θάνου Τσίρου

ttsiros@naftemporiki.gr

Πέντε βασικά φορολογικά νομοθετήματα έχουν τροποποιηθεί με… 106 διαφορετικούς νόμους από την ημέρα που ψηφίστηκαν μέχρι σήμερα. Από το 2013 μέχρι και σήμερα, νομοθετήματα που επηρεάζουν τις ζωές όλων, όπως είναι ο Κώδικας Φορολογίας Εισοδήματος, ο Κώδικας Φορολογικών Διαδικασιών, ο νόμος του ΕΝΦΙΑ, ο νόμος του ΦΠΑ, αλλά και τα Ελληνικά Λογιστικά Πρότυπα, έχουν υποστεί τόσες παρεμβάσεις ώστε να επηρεάζονται 394 διαφορετικά άρθρα και 912 διαφορετικές παράγραφοι. Οι αλλαγές έρχονται με συχνότητα ακόμη και μία ανά 90 ημέρες, γεγονός που καταδεικνύει πόσο ασταθές είναι το φορολογικό περιβάλλον στην Ελλάδα.

Η μέτρηση των αλλαγών έγινε από το Ινστιτούτο Οικονομικών και Φορολογικών Μελετών στο πλαίσιο μελέτης που ανέλαβε να συντάξει για το ειδικό καθεστώς του ΦΠΑ στα νησιά του Αιγαίου. Τα ευρήματα είναι εντυπωσιακά. Όπως προκύπτει από τις σχετικές μετρήσεις που έγιναν μόνο στα δύο βασικά νομοθετήματα -τον κώδικα φορολογίας εισοδήματος που προβλέπει όλους τους συντελεστές φορολόγησης για φυσικά και νομικά πρόσωπα αλλά και τον κώδικα φορολογικών διαδικασιών-, έχουν τροποποιηθεί την τελευταία 4ετία περισσότερες από 700 παράγραφοι με συνολικά 60 νόμους. Και τα δύο αυτά νομοθετήματα δεν είναι παλαιά. Τόσο ο Κώδικας Φορολογίας Εισοδήματος όσο και ο Κώδικας Φορολογικών Διαδικασιών ψηφίστηκαν το 2013 στο πλαίσιο ευρείας μεταρρύθμισης της φορολογικής νομοθεσίας, η οποία όμως έμελλε να μη… στεριώσει. Δεν είναι τυχαίο ότι μετά την τελευταία συμφωνία με τους δανειστές έχουν ψηφιστεί και διατάξεις με μελλοντική ημερομηνία εφαρμογής όπως είναι η μείωση του αφορολόγητου για τους μισθωτούς, τους συνταξιούχους και τους αγρότες.



Έτσι έχουμε:

- Tο 2013 πέρασαν δύο νόμοι, ο 4174/2013 και ο 4223/2013

- Το 2014 πέρασαν 5 νόμοι: 4254, 4283, 4305, 4307 και 4316

- Το 2015 οι νόμοι ήταν 9, ενώ πέρασε και μια Πράξη Νομοθετικού Περιεχομένου αυτή της 18ης Ιουλίου 2015 λίγο πριν από την τελική υπογραφή του 3ου μνημονίου τον Αύγουστο του ίδιου έτους. Οι νόμοι του 2015 ήταν οι 4321, 4328, 4330, 4331, 4334, 4336, 4337, 4340 και 4346

- Το 2016, πέρασαν επιπλέον 9 νόμοι, οι εξής: 4374, 4378, 4386, 4387, 4389, 4410, 4430, 4438 και 4446.

- Μεγάλη… παραγωγή και φέτος, καθώς έχουν ψηφιστεί ήδη οι νόμοι 4465, 4467, 4472, 4474, 4483, 4484 και 4485.